Ag nee, sies man! | Health24
Kry blitsfeite oor 'n paar gewone en ongewone dinge waaroor 'n mens nie juis praat nie.
Die stinkbom in jou broek
'n Mens produseer gemiddeld 1 liter gas in ongeveer veertien klein verpakkings per dag. Die presiese samestelling van die gas hang af van die kos wat jy geëet het, hoe baie lug jy die dag gesluk het, die soorte bakterieë in jou dermkanaal en hoe lank jy die wind probeer terugknyp.
Dis die bietjie swawel- en stikstofverbindings afkomstig van die kos wat nie behoorlik verteer het nie, en die dikderm-bakterieë wat die reuk veroorsaak. Die swawelverbindings is hoofsaaklik waterstofsulfied (die gas wat soos vrot eiers ruik) en merkaptaan. Stikstofryke verbindings is hoofsaaklik skatole en indole. Swawelryke kosse soos kool, eiers en vleis lei tot gasse wat slegter ruik. Boontjies produseer wel baie gasse, maar nie so 'n slegte reuk nie.
Het jy geweet? Die druk van elke windjie is amper twee keer meer as die druk in jou motorbande.
'n Mens kan meer as twee tepels hê
Het jy geweet dat twee persent van alle vroue en een persent van mans 'n derde of selfs meer tepels het?
Een vrou het selfs tien tepels gehad wat almal tot volwaardige borste ontwikkel het. Die ekstra tepels lê op die mens se melklyne wat aan weerskante van die bors van die armholte regdeur die normale tepelposisie tot in die lies loop.
Dit kan soos 'n moesie lyk of selfs soos 'n herkenbare tepel, en in seldsame gevalle tot borste ontwikkel.
Bekendes met ekstra tepels is die akteur Mark Wahlberg en die sangeres Lily Allen.
Vra jou dokter om die ekstra tepel te verwyder as dit jou pla.
'n Platte of punt-in die-wind
Die meeste mense se naeltjies is plat, maak 'n holtetjie en het 'n netjiese halfmaantjie vel aan die bokant.
Die onderkant van die naeltjie heg gewoonlik aan die buitenste maagspiere vas. As daar littekenweefsel vorm tussen die naeltjie en die spierwand, druk die weefsel en die bietjie vetweefsel onder die vel die naeltjie na buite.
As die naeltjie woes uitstaan, is dit dalk 'n naeltjiebreuk wat reggemaak moet word anders kan die dunderm tussen die opening in die maagspiere vasgeknyp word.